wickkiey/tamil-wikipedia-markdown huggingface dataset:
# விக்கிப்பீடியா:முதற்பக்கக் கட்டுரைகள்/டிசம்பர் 16, 2012


**பழந்தமிழ் இசை** என்பது தமிழரின் மரபு வழியான மிகப் பழமையான இசைச் செல்வமாகும். சங்கத்தமிழானது இயல், இசை, நாடகம் என மூன்று வகையாகும். இதில் இசை என்பது தமிழிசையாகும். பழந்தமிழ் மக்கள் வேறு இன மக்களுடன் நெருங்கிய தொடர்பு கொள்வதற்கு முன்பே இசையும் அதோடு இணைந்த கூத்தும், இசை, கூத்து ஆகியவற்றின் கலை நுட்பங்களை விளக்கும் இலக்கணத் தமிழ் நூல்களும் எழுந்தன. இசையைத் தொழிலாக கொண்ட மக்கள் உபயோகப்படுத்தும் இசைக்கருவிக்குப் பறை என்றும், இன்பமாக பொழுது போக்கும் மக்கள் பயன்படுத்தும் இசைக்கருவி யாழ் என்றும் தொல்காப்பியத்தில் இருவகை இசைக்கருவிகளைப் பற்றிக் குறிப்பிடுகிறார் தொல்காப்பியர். பண்டைநாளில், நரம்புக் கருவியாகிய யாழினை அடிப்படையாகக் கொண்டே பண்களும் அவற்றின் திறங்களும் ஆராய்ந்து வகைப்படுத்தப்பட்டன. **மேலும்...**  
---

**சிங்கப்பூர்** அல்லது அதிகாரபூர்வமாக **சிங்கப்பூர் குடியரசு** தென்கிழக்காசியாவில் உள்ள ஒரு தீவு நாடு. மலேசியத் தீபகற்பத்தின் தென் முனையில் அமைந்துள்ளது. ஜொகூர் நீர்ச்சந்தி இதனை மலேசியாவிடமிருந்து பிரிக்கிறது. தெற்கில் சிங்கப்பூர் நீர்ச்சந்தி இந்தோனேசியாவின் ரியாவு தீவுகளைப் பிரிக்கின்றது. மிகக்குறைவான அளவிலேயே மழைக்காடுகள் உள்ளன. ஆனாலும் நிலச்சிரமைப்பு மூலம் மேலதிக நிலங்கள் வளர்ச்சிக்காக உருவாக்கப்பட்டுள்ளன. மிகவும் சிறிய பரப்பளவு கொண்ட சிங்கப்பூர், தென்கிழக்காசியாவில் மிகச்சிறிய நாடாகும். ஐக்கிய அமெரிக்கா, நிப்பான், ஐரோப்பா ஆகியவற்றின் 7,000க்கும் மேற்பட்ட பன்னாட்டு நிறுவனங்களின் கிளைகளும் 1500 சீன, இந்திய நிறுவனங்களின் கிளைகளும் இங்குள்ளன. இந்தியாவின் இரண்டாவது பெரிய அன்னிய முதலீட்டாளர் சிங்கப்பூராகும். **மேலும்...**
# சங்கற்ப நிராகரண உரை

**சங்கற்ப நிராகரண உரை** என்பது 16ஆம் நூற்றாண்டின் கடைப்பகுதியில் தோன்றிய உரை நூல். சங்கற்ப நிராகரணம் என்னும் நூல் சைவ சித்தாந்த உட்பிரிவுகளை மறுக்கும் நூல். இதில் உள்ள 474 குறள் வெண்பாக்களுக்கு எழுதப்பட்ட உரையினைக் கொண்டது இந்த நூல்.  
ஞானப்பிரகாச தேசிகன் என்பவர் இந்த உரைநூலின் ஆசிரியர். இவர் காவிரி நாட்டினர்.  

தேவாரம், திருவாசகம், திருவிசைப்பா, காரைக்கால் அம்மையார் பாடல்கள், நக்கீரர் அந்தாதி ஆகிய நூல்களுள்ள பாடல்களை இவர் மேற்கோள் பாடல்களாகக் காட்டியுள்ளார்.  

## எடுத்துக்காட்டு
:ஒரு புடவையை ஒருத்தன் ஓரோர் இழையாக நாளிலே பிடுங்கிப் பிடுங்கிப் போட்ட பின்பு அந்தப் புடவை இல்லையாய்ப் போன தன்மை போல பிரபஞ்சமாகிற பொய்யையும் பிருதிவி முதலாகக் கொண்டு இது நானல்ல, இது நானல்ல என்று நேகி பண்ணு.  
இந்த நூல் வெளிவந்த பதிப்புகள் மூன்று. கொன்றைமாநகரம் சண்முகசுந்தர முதலியார், காஞ்சி நாகலிங்க முனிவர் ஆகியோர் பதிப்புகள் முதலில் வெளிவந்தன. பின்னர் அனவரத வினாயகம் பிள்ளை பார்வையில் சைவ சித்தாந்த சமாஜம் வெளியிட்ட 1934, 1940 பதிப்புகள் சிறப்பு மிக்கவை.  

## கருவிநூல்
- மு. அருணாசலம், தமிழ் இலக்கிய வரலாறு, பதினாறாம் நூற்றாண்டு, மூன்றாம் பாகம், பதிப்பு 2005
# கிமு 1-ஆம் நூற்றாண்டு



நிகழ்ந்த அரசியல் குழப்ப நிலைகளின் ஒரு காட்சி]]  
**கி.மு. 1-ஆம் நூற்றாண்டு** (*1st century BC*) அல்லது **கி.மு. கடைசி நூற்றாண்டு**, என்பது கி.மு. 100-ஆம் ஆண்டின் முதலாவது நாளில் தொடங்கி கி.மு. 1-ஆம் ஆண்டின் கடைசி நாளில் முடிவடைந்த நூற்றாண்டைக் குறிக்கும். அனோ டொமினி முறையில் சுழிய ஆண்டு நடைமுறையில் இருக்கவில்லை. இதற்கடுத்ததாக வரும் நூற்றாண்டு கி.பி. 1-ஆம் நூற்றாண்டு ஆகும். வானியல் ஆண்டு இலக்க முறையில் கழித்தற் குறி பயன்படுத்தப்படுகிறது, இதன் படி "*கி.மு.&nbsp;2*" என்பது "*ஆண்டு&nbsp;-1*" ஐக் குறிக்கும். கி.மு. 1-ஆம் நூற்றாண்டு ஒலோசீன் நாட்காட்டியில் இது 9,901 முதல் 10,000 ஆண்டுகள் வரையான காலப்பகுதியைக் குறிக்கும், அதாவது 99-ஆவது நூற்றாண்டு எனப்படும்.  

இந்நூற்றாண்டுக் காலப்பகுதியில் நடுநிலக் கடல் பகுதியைச் சுற்றவுள்ள நிலப்பகுதிகள் உரோமர் ஆட்சியின் கீழ் வந்தன. இவை நேரடியாக பேரரசின் ஆளுநர் ஆட்சியின் கீழோ அல்லது உரோமர்களால் நியமிக்கப்பட்ட அரசரர்களாலோ ஆளப்பட்டன. உரோமக் குடியரசு படையெடுப்புகளாலும் பிற நாட்டுக் கூட்டணிகளாலும் அளவில் பெருகியதால், குடியரசு நிருவாக முறை நீர்த்துப் போனது. உள்நாட்டுப் போர் மூழ்வது வழக்கமானது. இந்நூற்றாண்டின் இறுதியில் தொடர்ச்சியாகப் பல உள்நாட்டுப் போர்கள் நிகழ்ந்தன. இறுதியில் யூலியசு சீசர், மார்க் அந்தோனி, அகஸ்ட்டஸ் போன்ற உறுதி மிக்கவர்களின் கையில் பேரரசு சிக்கியது. அகஸ்ட்டஸ் பேரரசராகத் தன்னை அறிவித்துக் கொண்டார். குடியரசு கலைக்கப்பட்டு உரோமைப் பேரரசு உருவானது. இது வரலாற்றில் உரோமைப் புரட்சி எனக் கூறப்படுகிறது. கிறித்தவத்தின் முக்கிய நபரான இயேசு கிறிஸ்துவின் பிறப்பும் இந்நூற்றாண்டின் இறுதியிலேயே இடம்பெற்றது.  

கீழைத்தேய நாடுகளில், ஆன் அரசமரபின் வீழ்ச்சி ஆரம்பமானது. இந்நூற்றண்டின் இறுதி அரைப்பகுதியில் சீனாவின் அரசியலில் குழப்ப நிலையே காணப்பட்டது.  

## நிகழ்வுகள்
- கிமு 81: சூலா உரோம நாட்டின் அரசனாக நியமிக்கப்பட்டான். பல சீர்திருத்தங்களை இவன் அறிவித்தான்.
- கிமு 73: மற்போர் வீரன் ஸ்பாட்டகஸ் தலைமையிலான கிளர்ச்சி இடம்பெற்றது.
- கிமு 63: உரோமைக் குடியரசின் ஆட்சியாளன் பொம்பெய் எரூசலேமைக் கைப்பற்றினான்.
- கிமு 44: யூலியசு சீசர் கொல்லப்பட்டார்.
- கிமு 31: அகஸ்ட்டஸ் தலைமையிலான படைகள் மார்க் அந்தோனி, ஏழாம் கிளியோபாட்ராவின் படைகளைத் தோற்கடித்தன.
- கிமு 27: அகஸ்ட்டஸ் உரோமைப் பேரரசின் முதலாவது பேரரசனாக நியமிக்கப்பட்டான்.
- கிமு 6 – கிமு 4 (அண்): இயேசு கிறிஸ்து பிறப்பு.

## முக்கிய நபர்கள்

- அகஸ்ட்டஸ், உரோமைப் பேரரசன்
- ஏழாம் கிளியோபாட்ரா, எகிப்திய அரசி
- முதலாம் ஹெரொட், யுடேயா அரசன்
- ஓராசு, உரோமைக் கவிஞர்
- இயேசு கிறிஸ்து
- யூலியசு சீசர், உரோம இராணுவத் தலைவன், அரசியல்வாதி
- மார்க்கஸ் விட்ருவியஸ் பொல்லியோ, உரோம எழுத்தாளர், கட்டடக் கலைஞர்
- ஆவிட், உரோமக் கவி
- வேர்ஜில், உரோமக் கவி
- ஸ்பாட்டகஸ், மற்போர் வீரன்
- சிமா சியான், சீன வரலாற்றாளர்

## கண்டுபிடிப்புகள்
- சூரியமரு சீனர்களால் முதற்தடவையாக அவதானிக்கப்பட்டது.
- முதலாவது குவிமாடம் உரோமர்களால் அமைக்கப்பட்டது.
- கண்ணாடியூதுதல் உரோமை சிரியாவில் கண்டுபிடிக்கப்பட்டது.
# 1775



**1775** (**MDCCLXXV**) கிரெகொரியின் நாட்காட்டியில் ஒரு ஞாயிற்றுக்கிழமையில் ஆரம்பமான ஒரு சாதாரண ஆண்டு. பழைய யூலியன் நாட்காட்டியில் வியாழக்கிழமையில் ஆரம்பமான ஒரு சாதாரண ஆண்டாகும்.  

## நிகழ்வுகள்
இவ்வாண்டில் ஏப்ரல் 19 இல் அமெரிக்கப் புரட்சி ஆரம்பமானது. சியார்ச் வாசிங்டன் படைத்துறைத் தளபதியாக நியமிக்கப்பட்டார். 13 குடியேற்றங்கள் தமது விடுதலையை அறிவிக்கவில்லை. பிரித்தானிய அரசும், அமெரிக்க அரசும் தனித்தன்யே சட்டங்களை இயற்றின. ஆகத்து 23 இல் இங்கிலாந்தின் மூன்றாம் ஜார்ஜ் மன்னர் அமெரிக்கக் குடியேற்றங்கள் கிளர்ச்சியில் ஈடுபடுவதை நாடாளுமன்றத்தில் நவம்பர் 10 இல் அறிவித்தார்.  

ஜேம்ஸ் வாட் நீராவி இயந்திரத்தை வெற்றிகரமாக உருவாக்கி அறிவியல் முன்னேற்றத்திற்கு வழிவகுத்தார். பெரியம்மை நோய் அமெரிக்காவின் நியூ இங்கிலாந்து பிரதேசத்தில் பரவியது. பெரியம்மைக்கு எட்வர்ட் ஜென்னர் தடுப்பு மருந்து கண்டுபிடித்தார்.  

- ஜனவரி 17 - கப்டன் ஜேம்ஸ் குக் தெற்கு யோர்சியா மற்றும் தெற்கு சண்ட்விச் தீவுகளை பெரிய பிரித்தானியாவுக்காகக் கைப்பற்றினான்.
- ஆகஸ்டு 29 - செப்டம்பர் 12 - தென் கரொலைனா முதல் நோவா ஸ்கோசியா வரை சூறாவளி தாக்கியதில் 4,170 பெர் கொல்லப்பட்டனர்.
- ஆங்கிலேய-மராட்டியப் போர்கள்: பிரித்தானியருக்கும் மரதர்களுக்கும் இடையில் முதலாவது போர் இடம்பெற்றது.
- பெரிய பிரித்தானியாவில் தொழிற் புரட்சி.

## பிறப்புகள்
- ஜனவரி 27 - பிரீடரிக் ஷெல்லிங், செருமனிய மெய்யியலாளர் (இ. 1854)
- டிசம்பர் 16 - ஜேன் ஆஸ்டின், ஆங்கில எழுத்தாளர் (இ. 1817)

## இறப்புகள்

## 1775 நாட்காட்டி
# வாதநோய்க்காரணி

விமென்டின் எதிர்ப்பான்களைக் (anti-MCV) கூட்டாகக் கண்டறியும் சோதனை]]  
**வாதநோய்க்காரணி** (Rheumatoid factor; RF) என்பது முடக்குவாத நோயில் பொதுவாகக் காணப்படும் தன்னெதிர்ப்பு எதிர்ப்பான்களைக் (ஒரு உயிரினத்தின் சொந்த திசுக்களுக்கெதிரான எதிர்ப்பான்கள்) குறிக்கும். இவை, எதிர்ப்பான்-ஜி (IgG) யின் படிகவடிவமாகும் துண்டுடன் (Fc) இணையும் எதிர்ப்பான்களைக் குறிக்கும். வாதநோய்க்காரணியும், எதிர்ப்பான்-ஜி யும் இணைந்து உருவாக்கும் எதிர்ப்பி இணைவுகள் (Immune Complexes) நோய்நிகழ்முறைகளில் பங்களிக்கலாம்.  

வாதநோய்க்காரணிகள் மீக்குளிர் கோளப்புரதங்களாகவும் (இரத்த மாதிரிகளை குளிரூட்டும்போது வீழ்படிவமாகும் எதிர்ப்பான்கள்) இருக்கலாம்; இவை, இரண்டாம்வகை [பல்லிணை எதிர்ப்பான்-ஜி (polyclonal IgG)-யுடன் இணையும் ஓரிணை எதிர்ப்பான்-எம் (monoclonal IgM)] அல்லது மூன்றாம்வகை (பல்லிணை எதிர்ப்பான்-ஜி யுடன் இணையும் பல்லிணை எதிர்ப்பான்-எம்) மீக்குளிர் கோளப்புரதங்களாக (cryoglobulins) இருக்கலாம்.  

வாதநோய்க்காரணிகள் எதிர்ப்பான்களின் எந்தவொரு ஒரினவகையைச் சார்ந்ததாகவும் இருக்கலாம்: எதிர்ப்பான்-ஏ (IgA), எதிர்ப்பான்-ஜி, எதிர்ப்பான்-எம் (IgM), எதிர்ப்பான்-ஈ (IgE), எதிர்ப்பான்-டி (IgD).  

## வெளியிணைப்புகள்
- MedlinePlus on RF
- Labtestsonline page on RF
# சசிவர்ண போதம்

**சசிவர்ண போதம்** என்பது மோகவதைப் பரணி என்னும் நூலின் ஒரு பகுதி. **மோகவதைப் பரணி** தத்துவராயர் நூல்களில் ஒன்று. காலம் 15ஆம் நூற்றாண்டு. பரணி நூலில் இது பேய்களுக்குத் தேவி கூறியதாக வருகிறது.  

சசிவர்ண போதம் தனி நூலாகப் பல பதிப்புகள் வெளிவந்துள்ளன. வேதாந்தம் கற்போர் முதலில் இதனைக் கற்பது வழக்கமாக இருந்துவந்தது.  

சூத சங்கிதை என்னும் வடநூலில் முத்திக்காண்டத்தில் கூறப்படும் செய்திகளை இது தன்னகத்தே கொண்டது. அந்நூலில் பரமேசுவரன் திருமாலுக்குச் சசிவர்ணன் கதையைச் சொல்வதாக அது வருகிறது. குருசேவையின் மகிமையை விளக்குவது.  

சமசுகிருத மொழியில், **சசிவர்ணன்** எனில் வெள்ளை நிறம் கொண்டவன். *போதம்* எனில் ஞானம் எனப்பொருள். பாக எக்கியன் என்னும் அந்தணனின் மகன். எல்லா வகையான தீய செயல்களையும் செய்து நோயுற்று உழன்றான். தந்தை முயற்சியால் நல்ல குருவிடம் அருளுரை(உபதேசம்) பெற்று நல்லவனாகி வீடுபேறு அடைந்தான்.  

பரணி நூலின் பகுதி ஆதலால் பாடல்கள் தாழிசைகளாக அமைந்துள்ளன. இதன் 30 பாடல்கள் 17ஆம் நூற்றாண்டில் எழுதப்பட்ட விருதாசல புராணம் என்னும் நூலின் இறுதிப் பகுதியில் சேர்க்கப்பட்டுள்ளன.  
## கருவிநூல்
- மு. அருணாசலம், தமிழ் இலக்கிய வரலாறு, பதினைந்தாம் நூற்றாண்டு, பதிப்பு 2005.
# மன்னார்கோயில்


**மன்னார்கோயில்** (ஆங்கிலம்:Mannarkovil) இந்தியாவின் தமிழ்நாடு மாநிலத்தில் அமைந்துள்ள திருநெல்வேலி மாவட்டம், அம்பாசமுத்திரம் வட்டத்தில் இருக்கும் ஒரு ஊர் ஆகும்.  

## வரலாறு
பொ. ஆ. 10 ஆம் நூற்றாண்டில் சோழர் ஆட்சிக் காலத்தில் அந்தணர்களுக்கு இந்த ஊர் தானமாக அளிக்கப்பட்டது. அப்போது இந்த ஊர் *இராசராச சதுர்வேதி மங்கலம்* என அழைக்கப்பட்டது.  

## இவ்வூரின் சிறப்பு
ராஜகோபாலசாமி, வேதநாராயணப்பெருமாள் எனும் பெயர் கொண்டு விஷ்ணு, கோயில் கொண்ட திருத்தலம் இது.  
தாமிரபரணி, கருணா ஆறு ஆகிய இரு ஆறுகளுக்கு இடையே அமைந்துள்ளது 1000 ஆண்டுகள் பழமை வாய்ந்த ராஜகோபாலசாமி குலசேகரப் பெருமாள் கோயில். குலசேகர ஆழ்வார் இத்தலத்தில் தனது வாழ்வின் இறுதி 30 ஆண்டுகள் இக்கோவிலில் பெருமாளுக்கு சேவை செய்து வாழ்ந்திருந்தார்.
# சிந்து மேனன்



**சிந்து மேனன்**என்பவர் ஓர் இந்தியத் திரைப்பட நடிகை ஆவார். இவர் தெலுங்கு, கன்னடம், மலையாளம், தமிழ் ஆகிய மொழித் திரைப்படங்களில் நடித்துள்ளார். குழந்தை நடிகையாக *ராஷ்மி* என்னும் கன்னடத் திரைப்படத்தில் நடித்ததன் மூலம் அறிமுகமானார்.  

## இளம்பருவம்
சிந்து கர்நாடகத்தின் பெங்களூரில் மலையாளக் குடும்பத்தில் பிறந்து வளர்ந்தவர். இவர் தம்பி, கார்த்திக் கன்னட வானொலியில் நிகழ்ச்சித் தொகுப்பாளராகப் பணியாற்றினார்.. சிந்து மலையாளம், தமிழ், கன்னடம், ஆங்கிலம், தெலுங்கு, இந்தி ஆகிய மொழிகளை சரளமாகப் பேசக் கூடியவர்.. இளம்வயதிலேயே பரதநாட்டியம் கற்றவர்.  

## திரைப்படங்கள்
| 1994 | *ராஷ்மி* | கன்னடம் | குழந்தை நடிகை |  |
| --- | --- | --- | --- | --- |
| 1999 | *பிரேமா பிரேமா பிரேமா* | கன்னடம் |  |  |
| 2001 | *பத்ராச்சலம்* | தெலுங்கு | மகாலட்சுமி |  |
| *உத்தமன்* | மலையாளம் | கவுரி |  |  |
| *சமுத்திரம்* | தமிழ் | துர்க்கா |  |  |
| *ஆகாசத்திலே பறவைகள்* | மலையாளம் |  |  |  |
| *ஈ நாடு என்னலேவரே* | மலையாளம் |  |  |  |
| 2002 | *கடல் பூக்கள்* | தமிழ் |  |  |
| *யூத்* | தமிழ் | அருணா |  |  |
| *நந்தி* | கன்னடம் |  |  |  |
| *திரிநேத்ரம்* | தெலுங்கு |  |  |  |
| 2003 | *சிறீராமச் சந்திரலு* | தெலுங்கு |  |  |
| *இன்ஸ்பெக்டர்* | தெலுங்கு | சிவானி |  |  |
| *ஆடந்தே அதோ டைப்* | தெலுங்கு |  |  |  |
| *குஷி* | கன்னடம் |  |  |  |
| *மிஸ்டர் பிரம்மச்சாரி* | மலையாளம் | செவ்வந்தி |  |  |
| 2004 | *தர்மா* | கன்னடம் |  |  |
| *வேஷம்* | மலையாளம் | வேணி |  |  |
| 2005 | *தொம்மனும் மக்களும்* | மலையாளம் | ஷீலா |  |
| *ஜ்யேஷ்டா* | கன்னடம் | சிறப்புத் தோற்றம் |  |  |
| *ராஜமாணிக்கம்* | மலையாளம் | ராணி ரத்தினம் |  |  |
| 2006 | *புலிஜன்மம்* | மலையாளம் | ஷாநாஸ் / வெள்ளச்சி |  |
| *பதாகா* | மலையாளம் | நமீதா |  |  |
| *அனுவாதமில்லாதே* | மலையாளம் | நீனா |  |  |
| *வாஸ்தவம்* | மலையாளம் | விமலா |  |  |
| 2007 | *டிடெக்டிவ்* | மலையாளம் | ரேஷ்மி |  |
| *ஸ்கெட்ச்* | மலையாளம் | லெட்சுமி |  |  |
| *ஆயுர் ரேகா* | மலையாளம் |  |  |  |
| *சந்தாமாமா* | தெலுங்கு | மகா ராணி |  |  |
| 2008 | *ரெயின்போ* | தெலுங்கு | கமலா |  |
| *பகல் நக்‌ஷத்ரங்கள்* | மலையாளம் |  |  |  |
| *யாரே நீ ஹுடுகி* | கன்னடம் |  |  |  |
| *ஆண்டவன்* | மலையாளம் | சிறீலேகா |  |  |
| *தவலம்* | மலையாளம் | கனகம் |  |  |
| *ட்வெண்டி 20* | மலையாளம் | பத்மினி மகிந்திரன் |  |  |
| 2009 | *சிதம்* | தெலுங்கு | கௌரி |  |
| *பார்ய ஒன்னு மக்கள் மூன்னு* | மலையாளம் |  |  |  |
| *ரகஸ்ய போலிசு* | மலையாளம் |  |  |  |
| *ஈரம்* | தமிழ் | ரம்யா | சிறந்த நடிகைக்கான விஜய் விருது, நியமனம் மட்டும் |  |
| 2011 | வைஷாலி | தெலுங்கு | வைஷாலி |  |
| 2012 | *பிரேமா பிலஸ்தோண்டி* | தெலுங்கு | பூஜா |  |
| *மஞ்சாடிக்குரு* | மலையாளம் | சுதா மேமா |  |  |
| *சுபத்ரா* | தெலுங்கு | சுபத்ரா | படப்பிடிப்பில் | } |
# சிராணி பண்டாரநாயக்கா


**சிராணி பண்டாரநாயக்கா** (*Shirani Bandaranayake*, **ஷிராணி பண்டாரநாயக்கா**, பிறப்பு: ஏப்ரல் 1958) இலங்கையின் 43 வது மீயுயர் நீதிமன்றத் தலைமை நீதிபதியாகப் பணியாற்றியவர். இவரே இலங்கையின் மீயுயர் நீதிமன்றத் தலைமை நீதிபதியாக பதவியேற்ற முதலாவது பெண்ணும் ஆவார். கொழும்பு பலகலைக்கழகத்தின் சட்ட பீடத்தின் தலைவராக இருந்த இவர் முதன் முறையாக 1996 ம் ஆண்டு மீயுயர் நீதிமன்றத்துக்கு நியமிக்கப்பட்டார். இவர் 2011 மே 18 இல் தலைமை நீதிபதியாக சனாதிபதி மகிந்த ராசபக்சாவால் நியமிக்கப்பட்டார். இவர் நாடாளுமன்றத்தில் சர்ச்சைக்குரிய முறையில் குற்றவியல் பிரேரணை நிறைவேற்றப்பட்டு, 2013, சனவரி 13 இல் அரசுத்தலைவர் மகிந்த ராசபக்சவினால் பதவியில் இருந்து நீக்கப்பட்டார் புதிய அரசுத்தலைவர் மைத்திரிபால சிறிசேன சிராணியின் பதவி நீக்கம் அரசமைப்புச் சட்டத்திற்கு முரணானது எனக் கூறி 2015 சனவரி 28 அன்று அவரை மீண்டும் 43வது தலைமை நீதிபதியாக நியமித்தார். இவர் 2015 சனவரி 29 அன்று அதிகாரபூர்வமாக ஓய்வு பெற்றார்.  

## தீர்ப்புக்களும் குற்றச்சாட்டுக்களும்
அதிகாரங்களை தமது அரசிடம் குவியப்படுத்தும் வண்ணம் கொண்டுவரப்பட்ட மகிந்த அரசின் திவிநெகும சட்டத்துக்கு (Divi Neguma Bill) எதிராகக் கொண்டுவரப்பட்ட வழக்கில் அச்சட்டம் செல்லுபடியாகாது என்று இவர் தீர்ப்பளித்தார். இந்தத் தீர்ப்பு சனாதிபதிக்கு அறிவிக்கப்பட்ட அடுத்த நாள் இவருக்கு எதிராக அரசதரப்பு நாடாளுமன்ற உறுப்பினர்கள் மட்டும் கையொப்பம் இட்ட குற்றச்சாட்டுக்கள் (impeachment) தொடுக்கப்பட்டன. இக் குற்றச்சாட்டுக்களில் மூன்று நிரூபிக்கப்பட்டுள்ளதாக அரசதரப்பு நாடாளுமன்ற உறுப்பினர்கள் கொண்ட ஒரு குழு திசம்பர் 2012 இல் தீர்ப்பளித்தது. இந்தத் தீர்ப்பை எதிர்க்கட்சிகள், பல்வேறு மனித உரிமை அமைப்புகள், பிறநாட்டு அரசுகள், இலங்கையின் வழக்குரைஞர் கழகம் (bar association) உட்பட்டோர் கடுமையாக விமர்சித்தன. ஆளும் கட்சியின் ஆதரவாளர்களும், குண்டர்களும் சிராணியின் வீட்டுக்கு முன் ஆர்பாட்டம் நடத்தினர். சட்டத்தரணிகள் பணிப் புறக்கணிப்பு போராட்டத்தை நடத்தினர். 2013 சனவரி 13 அன்று அரசுத்தலைவர் மகிந்த ராசபக்ச சிராணி பண்டாரநாயக்காவை பதவியில் இருந்து நீக்கினார். அவருக்குப் பதிலாக சட்டமா அதிபர் மொகான் பீரிஸ் தலைமை நீதிபதியாக நியமிக்கப்பட்டார். 2015 அரசுத்தலைவர் தேர்தலில் ராசபக்ச தோவியடைந்து மைத்திரிபால சிறிசேன வெற்றி பெற்றார். சிராணி பண்டாரநாயக்கா சட்ட விதிகளுக்கு அமைய பதவியில் இருந்து அகற்றப்படவில்லை எனவும், அது சட்டத்துக்கு முரணானது என்றும் கூறி சிராணியின் பதவியை மீளப்பெற்றுக்கொடுத்தலை 100 நாள் திட்டங்களுள் ஒன்றாக எடுத்து அவரை பிரதம நீதியரசராக 2015 சனவரி 28 அன்று மீள்வித்தார். பண்டாரநாயக்கா பதவியில் அமர்ந்து அடுத்த நாள் சனவரி 29 அன்று தனது பதவியில் இருந்து அதிகாரபூர்வமாக ஓய்வு பெற்றார். இதனை அடுத்து சிறீபவன் இலங்கையின் 44வது தலைமை நீதிபதியாக 2015 சனவரி 30 அன்று மைத்திரிபால சிறிசேனவினால் நியமிக்கப்பட்டார்.
# கூடல் (சொல்விளக்கம்)

கூடல் என்னும் சொல் கூடு என்னும் வினைச்சொல்லிலிருந்து உருவான பெயர்ச்சொல்.  

ஆணும் பெண்ணும் உடலுறவு கொள்ளுதலையும்,  

பொதுமக்கள் ஓரிடத்தில் கூடுதலையும்,  

ஆறுகள், வழித்தடங்கள், தெருக்கள் முதலானவை ஒன்றுகூடுதலையும்,  

கூடுபோல் அடுக்கு மாடிகள் உயரமாகிக் கூடுதலையும் உணர்த்தும்.  

கூடல் விளையாட்டும் இங்கு எண்ணத்தக்கது.  

மதுரை மாநகரைப் பழங்காலத்தில் கூடல் என்னும் பெயராலும் வழங்கிவந்தனர். இது பல ஊர் மக்கள் பெருமளவில் கூடுமிடமாய் விளங்கியதாலும், பல வழித்தடங்கள் கூடுமிடமாய் விளங்கியதாலும், பன்மாடக் கூடங்கள் பலவற்றைப் பெற்று விளங்கியதாலும் பெற்ற பெயர்.  

மூன்று ஆறுகள் ஒன்று கூடும் இடத்திலுள்ள ஊர் திருமுக்கூடல்  

கண்கூடுவரி என்பது மாதவி ஆடிய ஆட்டங்களில் ஒன்று.  

## அடிக்குறிப்பு
# வரிக்கூத்து

**வரிக்கூத்து** என்பது கூத்தின் இரு பிரிவுகளில் ஒன்றாகும். இது கதை தலைவன் பிறந்த நிலத்தன்மையும் பிறப்பிற்கேற்ற தொழில் தன்மையும் தோன்ற நடித்தல் ஆகும். செய்யுள் பாடல்களைப்பாடி இவ்வாறு நடிப்பர். ஒருவர் பெரும்பாலும் வேற்றுருத் தாங்கி நடிப்பது வரிக்கூத்து எனப்படும்.  

இவ்வகைக்கூத்தில் மாதவி நடித்த அழகில் கோவலன் மயங்கியதாக என்று சிலப்பதிகாரம் குறிப்பிடுகிறது. இது உடல் உறுப்புக்களால் எழுதிக் காட்டிக் காதலனின் காம உணர்வுகளைத் தூண்டும் காதலியின் கூத்து.  
1. **கண்கூடுவரி** - நெற்றியில் திலகம், விரிந்த கூந்தல், வில் என மை தீட்டிய கண், குவளைமலர் போலவும், குமிழ், கோவை பழங்கள் போலவும் புன்னகை பூக்கும் வாய் ஆகியவற்றால் பெருமிதம் மதமதக்கும் பார்வையால் பார்ப்பவர் கண்ணை இழுக்கும் கோலம்.
1. **காண்வரிக் கோலம்** - விரிந்த கூந்தல் வானத்தில் நிலா முகம் காட்டி, பவள வாயில் முத்து விளங்க வா என்றதும் வந்து, போ என்றதும் போதல்
1. **உள்வரி ஆடல்** - தோழி முதலான அடுத்த பெண்போல் மாறுவேடம் போட்டுக்கொண்டு விளையாடுதல்
1. **புன்புறவரி** - காதலன் அணைக்கத் துடிக்கும்போது அறியாதவள் போல நடனமாடிக்கொண்டிருத்தல்
1. **கிளர்வரிக் கோலம்** - ஊடல்
1. **தேர்ச்சிவரி** - காதலன் பிரிந்து வாழும் காலத்தில் பிரிவைத் தாங்கமுடியாதவள் போலத் தன் உறவுக்காரர்களிடம் பசப்புதல்
1. **காட்சிவரி** - மாலைக் கோலத்துடன் மற்றவர்கள் முன் தோன்றுதல்
1. **எடுத்துக்கோள் வரி** - காதலன் நினைவால் மயங்கி விழுபவள் போல விழுதலும், மற்றவர்கள் தூக்கித் தேற்றுதலும்

## அடிக்குறிப்பு
# சீர்தர இயக்கச் செய்முறை

**சீர்தர இயக்கச் செய்முறை** அல்லது நிலையான இயக்க முறைமை (ஆங்கிலம்: Standard Operating Procedure) என்பது ஒரு நிறுவனத்தில் ஒரு செயற்பாட்டை செய்வதற்கான செயற்படிகளையும் சீர்தரங்களையும் விபரிக்கும் ஓர் ஆவணம் ஆகும். இது ஒரு செயற்பாட்டை சீராகச் செய்வதற்கு, புதிய ஊழியர்களை பயிற்றுவிப்பதற்கு, நிறுவனச் செயற்பாடுகளை ஆவணப்படுத்தலுக்கு எனப் பல வழிகளில் பயன்படுகிறது.  

## ஆவணத்தின் உள்ளடக்கம்
- சீர்தர இயக்கச் செய்முறைத் தலைப்பு
- ஆவண வரலாறு
- ஆவண நோக்கம்
- ஆவணச் செயற்பரப்பு
- சுருக்கம்
- வரையறைகள்
- பாத்திரங்களும் பொறுப்புகளும்
- செய்முறை
- கட்டளைகள், சரிபார் பட்டியல்கள், சட்டங்கள்
- ஆவண மேலாண்மை
# சிவப்பு மழை



**சிவப்பு மழை** அல்லது **குருதி மழை** எனப்படுவது ஓர் அரிதான சிவப்பு அல்லது கபில நிறத்தில் பெய்யும் மழையாகும். இது பல வகைப்பட்ட இலக்கியங்களில் ஒரு துக்க சம்பவத்தின் அறிகுறியாகவோ அல்லது தொடர்ச்சியாகவோ எடுத்தாளப்பட்டுள்ளது. எனினும் இது சாதாரண இயற்கை நிகழ்வாகும். இந்தியாவின் கேரளா மாநிலத்தில் 2001 ஆம் ஆண்டு இவ்வாறான செம்மழை பொழிந்தது. இம்மழை செங்கபில நிறத்தில் காணப்பட்டது. இலங்கையில் 2012 நவம்பர் மாதம் மொனராகலை மாவட்டத்தில் இவ்வாறான செம்மழை பொழிந்தது. இந்நிகழ்வு பல்வேறு ஆய்வு நிறுவனங்களால் ஆராயப்பட்டது.  

## அறிவியல் விளக்கங்கள்

வரைபடம்.]]  

- இது மழையுடன் கலந்த தூசால் ஏற்பட்டிருக்கலாம் எனக் கருதப்படுகின்றது. கடுமையான காற்றுடன் கலந்திருக்கும் தூசானது நீராவி முகில்களாக ஒடுங்கி மழையாகப் பொழியும் போது சிவப்பு மழையாகப் பொழிவதாகக் கருதப்படுகின்றது.
- மழையில் கலந்திருக்கும் ஒரு வகை சிவப்பு அல்காவால் செம்மழை பொழிவதாக இலங்கையில் பொழிந்த சிவப்பு மழைக்கான விளக்கங்கள் கூறுகின்றன.
- சில அறிவியலாளர்களின் கருத்துப்படி இது வேற்றுக்கிரகத்திலிருந்து வந்த நுண்ணுயிர்களாயிருக்கலாம் எனக் கருதப்படுகின்றது.
# கைட்டின்



**கைட்டின்** (Chitin) என்பது (C<sub>8</sub>H<sub>13</sub>O<sub>5</sub>N)n அசிட்டோகுளுக்கோசாமின் என்ற இரசாயனப்பொருளின் நீண்ட பல்லுறுப்பி ஆகும். இதனை இயற்கையில் பரவலாகக் காண முடியும். பூஞ்சையின் கலச்சுவர், மூட்டுக்காலிகளின் புறவன்கூடு, பறவைகளின் அலகுகள் ஆகியன இவ்வேதிப் பொருளாலேயே ஆக்கப்பட்டுள்ளன. இது பல்வேறு மருத்துவ மற்றும் தொழிற்சாலைப் பயன்பாடுகளைக் கொண்டுள்ளது.  

யொன்று தனது வளர்ச்சித் தேவையின் பொருட்டு தனது கைட்டினால் ஆன புறவன்கூடை நீக்குகின்றது.]]  

## பயன்பாடு

### விவசாயம்

கைட்டின் தாவரங்களின் பாதுகாப்பை அதிகரிப்பதால் இது ஓர் பசளையாகப் பயன்படுகிறது. இது விளைச்சலை அதிகரிப்பதாக சூழல் பாதுகாப்பு நிறுவகம் கூறியுள்ளது.  

### கைத்தொழில்

தொழிற்சாலைப் பொருட்களை வலிமையானதாகவும் சிறந்த இணைப்பை உடையதாக மாற்ற கைட்டின் பயன்படுகின்றது. மை, துணி வகைகளின் இணைப்பிடைப் பொருளாக கைட்டின் காணப்படுகின்றது. இது சூரியக் கலங்களிலும் கைத்தொலைபேசித் திரைகளிலும் பயன்படுத்தப்படுகின்றது.  

### மருத்துவம்

கைட்டினானது அறுவைச் சிகிச்சை நூல்களை ஆக்க பயன்படுத்தப்படுகின்றது. காயம் ஆற்றப்படும்போது கைட்டினின் உயிரியாற் சிதைத்தல் செயற்பாடு காரணமாக இயல்பாகவே அழிந்துவிடும். இதனால் மீண்டும் அதனை அகற்றும் தேவை தடுக்கப்படுகின்றது.
# பிணை (கூத்து)

**பிணை** என்னும் சொல் தழுவி ஒழுகுதலைக் குறிக்கும். திருமணமான புதுமணப் பெண்ணை வாழ்த்தும் மக்களைப் பெற்ற மகளிர் வாழ்த்தும்போது பெற்றோர் விரும்பும் பிணைப்புடன் வாழவேண்டும் என வாழ்த்துகின்றனர். பிணை என்பது பிணையூப விளையாட்டாகவும், பிணையூஉ என்னும் கூத்தாகவும் பழங்காலத்தில் ஆடப்பட்டுவந்தது.  

பிணையூபம் என்பது ஆளேற்றத் தூண் விளையாட்டு. சாரணர் சிறுவர்கள் ஒருவர் மேல் ஒருவர் ஏறிப் பிரமிட் செய்து காட்டுவர். மதுரைக்காஞ்சி இந்த்த் திளைப்பு விளையாட்டை விளக்குகிறது. தலையாலங்கானத்துச் செருவென்ற பாண்டியன் நெடுஞ்செழியன் குற்றாலம் அருவி கொட்டும் பொதியமலைப் போரில் வென்றான். அந்தப் போரில் விழுந்துகிடப்போரின் புலாலை வாயில் அதவிக்கொண்டு பேய்மகளிர் கூட்டொலி எழுப்பிக்கொண்டு இரண்டின் தோள்மேல் மற்றொன்று என்று ஏறி யூபம்(தூண்) விளையாட்டு விளையாடித் திளைத்தனவாம்.  

இது பிணையூஉ என்னும் மகளிர் கூத்தாகவும் நிகழும். முருகன் புகழைப் பாடிக்கொண்டு பொது மன்றங்களில் மகளிர் இந்தக் கூத்தினை ஆடுவர். அப்போது ஒருவரோடு ஒருவர் தழுவிப் பிணைந்து அசைந்தாடுவர்.  
## அடிக்குறிப்பு
# பிணை

- பிணை (கூத்து)
- பிணை ஆணை
- பிணை = பெண்மான், (கலை = ஆண்மான்)
- பிணி < பிணை < புணை <> (வினைச்சொல்) பிணிப்பு, பிணைப்பு (பெயர்ச்சொல்)
  - பிணி = மரபுநோய் (உடற்குறை, தொழுநோய் முதலானவை)
  - நோய் = வாழ்நாளில் உடலை நோவச் செய்து நீங்கும் நோய். பித்து போன்ற மனநோயும் இவ்வகை.
  - புணை = புணைந்துகொள்ளும் அணிகலன், நீரைக் கடக்கப் பற்றிக்கொள்ளும் மிதவை.
# பள்ளம் ராஜூ


**மல்லிபுடி ராஜூ பள்ளம் மங்கப்பட்டி** (தெலுங்கு:మల్లిపూడి మంగపతి పల్లంరాజు) (பிறப்பு 31 August 1962) இந்திய அரசியல்வாதி மற்றும் தற்போதைய இந்திய மனித வள மேம்பாட்டுத் துறை அமைச்சர் ஆவார். அவர், 9, 14 மற்றும் 15 வது இந்திய மக்களவை உறுப்பினர். அவர் இந்திய தேசிய காங்கிரஸ் கட்சியின் உறுப்பினர் ஆவார்.
# ஆனந்த் சர்மா


**ஆனந்த் சர்மா** (இந்தி:आनंद शर्मा) (பிறப்பு: 5 ஜனவரி 1953) இந்திய அரசின் வர்த்தக மற்றும் தொழில் துறை அமைச்சகம் மற்றும் ஜவுளி துறை அமைச்சகத்தின் அமைச்சராக இருந்துள்ளார். ஷர்மா ராஜ்ய சபா, இந்திய நாடாளுமன்ற மேல்சபையில் உறுப்பினராக உள்ளார்.  

## மேற்கோள்களும் குறிப்புகளும்
# பேகம் அசரத் மகால்



**பேகம் அசரத் மஹால்** 1857 இல் பிரித்தானியக் கிழக்கிந்தியக் கம்பெனிக்கு எதிராகப் போரிட்ட வீரப்பெண்மணி ஆவார். அசரத் பேகம் ஆவாதில் உள்ள ஃபைசாபாத்தில் பிறந்தவர். எனவே ஆவாத் பேகம் என்றும் அறியப்பட்டார்.இவர் 1820ஆம் ஆண்டில் பிறந்தார்  

1857–58 கிளர்ச்சியின் போது பேகம் தனது ஆதரவாளர்களோடு கிழக்கிந்தியக் கம்பெனிக்கு எதிராகப் போரிட்டார். லக்னோவைக் கைப்பற்றவும் செய்தார். ஆனால் மீண்டும் ஆங்கிலப் படையிடம் லக்னோவை இழக்க நேரிட்டதால் பேகம் பின்வாங்கினார். இந்திய மன்னர்கள் யாரும் புகலிடம் அளிக்க முன்வராததால் நேபாளத்திற்குத் தப்பி ஓடினார் பேகம். அங்கும் அவருக்குப் புகலிடம் மறுக்கப்பட்டது. பின்னர் தங்க அனுமதிக்கப்பட்டார். இமயமலைக் காடுகளிலேயே தன் இறுதிக்காலத்தைக் கழித்தார் பேகம்.  

லக்னோவில் அசரத் பேகமின் நினைவாக பளிங்குக் கல்லால் ஆன நினைவகத்தை மாநில அரசு அமைத்துள்ளது. இந்திய அரசும் பேகமின் நினைவாக ஒரு அஞ்சல் தலை வெளியிட்டுள்ளது.
# சத்தி கவசம்

**சத்தி கவசம்** என்னும் தமிழ்நூல் 12 பாடல்கள் கொண்டது. அதிவீரராம பாண்டியர் எழுதிய காசி காண்டம் என்னும் நூலின் 72ஆம் அத்தியாயம் வச்சிர பஞ்சர கவசம். இதனைச் சத்தி கவசம் என்றும் கூறுவர். நூலின் காலம் 16ஆம் நூற்றாண்டு.  

துர்க்கன் என்னும் அரக்கனை அம்மை அழித்து நின்ற நிலையில் துர்க்கை எனப்பட்டாள். துர்க்கையை வணங்கிய முகுந்தன் முதலான தேவர்கள் இந்தக் கவசத்தைச் சொன்னார்களாம்.  

துர்க்கையின் உடம்பிலுள்ள ஒவ்வொரு உறுப்பும் இன்னின்ன அம்சம் என்று கூறி அது தன்னைக் காக்கவேண்டும் என்று கூறுவது சத்திகவசம்.  
;எடுத்துக்காட்டுப் பாடல்  
அங்கையிற் கரகம் தாங்கும் பிரமணி அருளி னோடும்  
துங்க என் சென்னி காக்க, வயிணவி துகள் இல் ஆகம்  
எங்கணும் காக்க; செய்ய ஏந்தெழில் உருத்தி ராணி  
தங்கும் எண் திசையும் அன்பு தழைத்திட இனிது காக்க. (முதல் பாடல்)  
1865 முதல் காசி காண்டம் நூல் பலரால் பதிப்பிக்கப்பட்டு வெளிவந்துள்ளது. சத்தி கவசம் படித்தால் நோய் அண்டாது, திருமணம் ஆகும், வெற்றி கிட்டும் என்றெல்லாம் நம்பி இந்தக் கவசத்தை மனப்பாடம் செய்து பாடுவர்.  
## கருவிநூல்
- மு. அருணாசலம், தமிழ் இலக்கிய வரலாறு, பதினாறாம் நூற்றாண்டு, முதல் பாகம், பதிப்பு 2005
- மு. அருணாசலம், தமிழ் இலக்கிய வரலாறு, பதினாறாம் நூற்றாண்டு, மூன்றாம் பாகம், பதிப்பு 2005
# சத்தி நிபாத அகவல்

**சத்தி நிபாத அகவல்** என்னும் நூல் தி௫க்கயிலாய பரம்பரை வேளாக்குறிச்சி ஆதீன கு௫ முதல்வர் சத்திய ஞானியின் ஞானாசிரியன் காவை அம்பலவாணத் தம்பிரான் என்பரால் 14ஆம் நூற்றாண்டில் எழுதப்பட்டது. ‘சத்தி நிபாதம்’ என்னும் தொடருக்குத் ‘**திருவருள் பதிதல்**’ என்பது பொருள். ஆன்மாவில் திருவருள் பதியவேண்டும் என விரும்புவர். இதற்கு என்ன செய்யவேண்டும் எனக் கூறுவது இந்த நூல்.  

சிவப்பிரகாசம் என்னும் நூல் சத்தி நிபாத நிலைகள் நான்கினைக் கூறுகிறது. பின்னர் சிவப்பிரகாசம் நூலின் ஆசிரியரான உமாபதியாரின் மாணாக்கர் அம்பலவாணத் தம்பிரான் தலைப்பில் காணும் அகவல் நூலைச் செய்தார். சத்தி நிபாத அகவல் நூலின் காலத்துக்குப் பின்னர் வாழ்ந்த சம்பந்த முனிவர் இயற்றிய சிவானந்தமாலை என்னும் நூல் இந்த அகவல் நூலைப் பற்றிக் கூறுகிது.  

இந்த அகவல் நூல் ஆசிரியப்பாவால் அமைந்த்து. 76 அடிகள் கொண்டது. இந்த நூல் இரு பிரிவாக அமைந்துள்ளது. முதல் பிரிவு திருவருள் ஆன்மாவில் பதிய என்ன செய்யவேண்டும் எனக் கூறுகிறது. சரியை, கிரியை, யோகம், ஞானம் என்னும் நான்கு வழிகளைப் பின்பற்றி ஆன்மாவில் திருவருளைப் பதியவைத்துக்கொள்ளலாம் என இப்பகுதி விளக்குகிறது. இரண்டாம் பகுதி முத்தி நம்மை வந்தடையும் முறைமையை எடுத்துரைக்கிறது. திருவருள்தான் முத்தி.  
இந் நூலாசிரியர் சிவானந்தமாலை செய்தவரின் மாணாக்கர் ஆதலால் அந்த நூலின் கருத்துக்களையே வழிமொழிகிறார்.  
## கருவிநூல்
- மு. அருணாசலம், தமிழ் இலக்கிய வரலாறு, பதினான்காம் நூற்றாண்டு, 2005.
# சிவானந்தமாலை

சிவானந்தமாலை என்னும் நூல் செட்டித்தெரு பழுதைக்கட்டி ஞானப்பிரகாசர் (1475-1525) என்பவரால் எழுதப்பட்ட நூல்.  

இவர் தரும்புர ஆதீன பரம்பரையில் வந்தவர்.  

சிவப்பிரகாசம் என்னும் நூலும், அதனை வழிமொழியும் சத்தி நிபாத அகவல் என்னும் நூலும் சிவானந்தமாலையின் முதல் நூல்கள்.  

ஆன்மாவில் திருவருளைப் பதியவைப்பது எப்படி என்னும் செய்திகள் இந்த நூலில் கூறப்பட்டுள்ளன.  
## கருவிநூல்
- மு. அருணாசலம், தமிழ் இலக்கிய வரலாறு, பதினான்காம் நூற்றாண்டு (செய்தி, அட்டவணை), பதிப்பு 2005
# பிஜியர்



பிசித் தீவின் பூர்வீகக் குடியின மக்களே **பிசியர்** ஆவர். பிசி நாட்டின் மக்கள்தொகையில் பாதிக்கும் மேற்பட்டவர்கள் பிசியர்கள் ஆவர். பிசி நாட்டின் பெரும்பான்மை நிலங்கள் இவர்களுக்குச் சொந்தமானவை. அதிகமானோர் வனுவா லெவு, விட்டி லெவு தீவுகளில் வாழ்கின்றனர்.  

கவா செடியின் வேரிலிருந்து எடுத்த சாறை முக்கிய பானமாகக் குடிப்பர். இவர்களின் பண்பாட்டில் இச்செடி முக்கியப் பங்காற்றுகிறது. ஏறத்தாழ அனைவரும் கிறித்தவ சமயத்தைப் பின்பற்றுகின்றனர், பெரும்பான்மையினர் விவசாயம் செய்கின்றனர். கரும்பும் நெல்லும் அதிகம் பயிரிடப்படுகின்றன.  

## மேலும் பார்க்கவும்
- பிசித் தீவின் மொழிகள்
- பிஜித் தமிழர்
- பிஜியில் தேசிய மொழிக்கான விவாதம்
# பிஜியில் கல்வி


**பிஜியில் கல்வி** (*Education in Fiji*) பிஜியில் தொடக்கக் கல்வி கட்டாயம் இல்லை. எனினும் அரசு முதல் எட்டாண்டுகள் வரையில் இலவசக் கல்வியை வழங்குகிறது. 1978 ஆம் ஆண்டில், மொத்த முதன்மை சேர்க்கை விகிதம் 113.5 சதவீதமாகவும், நிகர முதன்மை சேர்க்கை வீதம் 97.7 சதவீதமாகவும் இருந்தத.  

## கல்வி அமைச்சகத்தின் திட்டமிடுதல்
பிஜியில் உள்ள கல்வி அமைச்சகம் கல்விக் கட்டணம் மற்றும் அது தொடர்பான பிற செலவுகளுக்கு மானியம் வழங்க முக்கிய நடவடிக்கைகளை எடுத்து வருகிறது. அதனுடன் தொடர்புடைய பிற செலவுகளை அனைவரும் மேற்கொள்ளும் நிலைக்குக் கொண்டுவருகிறது.  

கல்வியின் அனைத்து அம்சங்களிலும் அமைச்சகம் அக்கறை கொண்டுள்ளது. மேலும் அனைவருக்கும், குறிப்பாக கிராமப்புறங்களுக்கு கல்வி வளங்களை நியாயமான முறையில் ஒதுக்க அனைத்து முயற்சிகளையும் மேற்கொண்டு வருகிறது. பல்வேறு கல்விக் கொள்கைகள் வகுக்கப்படுகின்றன. மேலும் இது பணியில் பயிற்சி, பணியாளர் மேலாண்மை போன்ற முதன்மை பகுதிகளையும் தனது வரவு செலவு அறிக்கையில் எடுத்துக்காட்டுகிறது.  

அனைத்து பிஜி குழந்தைகளுக்கும் இலவசமாக பள்ளிக் கல்வியை வழங்கவும் கல்வி அணுகலை மேம்படுத்தவும் பள்ளிக் கட்டணங்களும் நீக்கப்பட்டன. $15,000 க்கும் குறைவான மொத்த வருமானம் உள்ள குடும்பங்களைச் சேர்ந்த ஆரம்ப மற்றும் இடைநிலைக் கல்வி மாணவர்களுக்கு, பள்ளிக்குச் செல்வதற்கான அணுகலை எளிதாக்கும் வகையில், அரசாங்கத்தால் மானிய விலையில் பேருந்து கட்டணத் திட்டம் அறிமுகப்படுத்தப்பட்டது. மேலும் சிற்றுந்து, படகுகளில் பயணிப்பவர்களுக்கும் இது விரிவுபடுத்தப்பட்டது.  

பிஜி கல்வி முறையை அரசாங்கம் கவனித்துக்கொள்கிறது. ஆனால் பெரும்பாலான பள்ளிகள் உள்ளூர் குழுக்களால் நிர்வகிக்கப்படுகின்றன. போட்டித் தேர்வுகளில் கலந்துகொள்வதன் மூலம் ஒருவர் மேல்நிலைப் பள்ளிகளில் சேரலாம். மேலும் மாணவர் பெயரளவு கட்டணம் செலுத்த வேண்டும். மீதமுள்ள தொகை அரசாங்கத்தால் மானியமாக வழங்கப்படுகிறது.  

## கல்வி அமைப்புகள்
பிஜி தேசியப் பல்கலைக்கழகம், தென் பசிபிக் பல்கலைக்கழகம் மற்றும் பிஜிப் பல்கலைக்கழகம் என மூன்றாம் நிலை அளவில், பிஜியில் மூன்று பல்கலைக்கழகங்கள் உள்ளன. பிஜி தேசிய பல்கலைக்கழகம் மருத்துவம், வணிகம், விவசாயம், மனிதநேயம் மற்றும் பொறியியல் கல்லூரிகளை உள்ளடக்கியுள்ளது. இது பிஜியின் தேசிய உற்பத்தித்திறன் அமைப்பு மற்றும் பிஜி கடல்சார் அகாதமியின் தாயகமாகவும் உள்ளது.  

தென் பசிபிக் பல்கலைக்கழகம் ஒரு பிராந்திய பசிபிக் பல்கலைக்கழகமாகும். இது பல பசிபிக் தீவுகளில் வளாகங்களைக் கொண்டுள்ளது. இதன் முக்கிய வளாகம் சுவாவில் உள்ளது. பிஜி பல்கலைக்கழகம் ஒரு தேவாலயத்தால் அமைக்கப்பட்டது. மேலும், மேற்கில் அமைந்துள்ள துணை நிறுவனமான பிஜி கல்வி, பாரம்பரியம் மற்றும் கலை அமைச்சகத்தின் நிதி ஒதுக்கீட்டில் இதன் சேவைகள் அதிகரித்து வருகிறது.  

நாட்டின் வருமான அளவை அடிப்படையாகக் கொண்டு கல்வி உரிமைக்காக நிறைவேற்ற வேண்டியதில் 97.3% மட்டுமே பிஜி நிறைவேற்றுகிறது என்பதை பிஜி மனித உரிமைகள் அளவீட்டு முயற்சி, பிஜியின் வருமான அளவைக் கருத்தில் கொண்டு, ஆரம்பப் பள்ளிக் கல்விக்கான அதன் வளங்கள் (வருமானம்) அடிப்படையில் சாத்தியமானதில் 199.0% ஐ நாடு அடைகிறது, ஆனால் இடைநிலைக் கல்விக்கு 76.9% மட்டுமே அடைகிறது.
# சுசீந்திரன்



**சுசீந்திரன்** (*Suseenthiran*) என்பவர் தமிழகத் திரைப்படத்துறையில் பணிபுரியும் திரைப்பட இயக்குநர், பாடலாசிரியர், திரைப்படத் தயாரிப்பாளர், நடிகர் மற்றும் திரைக்கதை ஆசிரியர் ஆவார். இவர் 2009 ஆம் ஆண்டு வெண்ணிலா கபடிகுழு என்ற திரைப்படத்தின் மூலம் இயக்குநராக மற்றும் அறிமுகமானார். அதை தொடர்ந்து நான் மகான் அல்ல (2010), அழகர்சாமியின் குதிரை (2011), ராஜபாட்டை (2011) போன்ற பல திரைப்படங்களில் இயக்குநராக மற்றும் திரைக்கதை ஆசிரியராக பணி புரிந்துள்ளார்.  

## திரைப்படங்கள்
| ஆண்டு | திரைப்படம் | இயக்குநர் | திரைக்கதை ஆசிரியர் | தயாரிப்பாளர் |
| --- | --- | --- | --- | --- |
| 2009 | வெண்ணிலா கபடிகுழு |  |  |  |
| 2010 | நான் மகான் அல்ல |  |  |  |
| 2011 | அழகர்சாமியின் குதிரை |  |  |  |
| ராஜபாட்டை |  |  |  |  |
| 2013 | ஆதலால் காதல் செய்வீர் |  |  |  |
| பாண்டிய நாடு |  |  |  |  |
| 2014 | ஜீவா |  |  |  |
| 2015 | பாயும் புலி |  |  |  |
| 2016 | வில் அம்பு |  |  |  |
| மாவீரன் கிட்டு |  |  |  |  |
| 2017 | நெஞ்சில் துணிவிருந்தால் |  |  |  |
| 2018 | ஜீனியஸ் |  |  |  |
| 2019 | வெண்ணிலா கபடிகுழு 2 |  |  |  |
| கென்னடி கிளப் |  |  |  |  |
| சாம்பியன் |  |  |  |  |
| 2021 | ஈஸ்வரன் |  |  |  |
# கிறித்தவத் தமிழ்ப் பெயர்கள்



## ஆண்பாற் பெயர்கள்
1. யோசேப்பு
1. யோவான்
1. பவுல்
1. யேசுராஜன்
1. இயேசுபாதம்
1. அந்தோணி
1. அருளப்பச் சாமி
1. லூர்து சாமி
1. ஈசாக்கு
1. ஆபேல்
1. யாக்கோபு
1. மெல்விண்
1. ஒளிவியன்
1. போர்க்கோ

## பெண்பாற் பெயர்கள்
1. அருள்மேரி
1. மரியபுஷ்பம்
1. ஜெயஞானம்
1. ஒளிவியா
# சி--

**சி--** சி மொழியைப் போன்றே உருவாக்கப்பட்ட நிரலாக்க மொழி. இதை சைமன் பேடன் ஜோன்ஸ், நார்மன் ராம்சேய் ஆகியோர் உருவாக்கினர். இது அஸ்கி எழுத்துக்களைக் கொண்டு எழுதப்படுகிறது. இதன் அமைப்பு சி மொழியினை பின்பற்றி தோற்றம் பெற்றது. சொற்கள், உள்ளீடுகள் உட்பட பல சி மொழியை ஒத்திருப்பதைக் காணலாம்.  

## மேலும் பார்க்கவும்

- சி
- சி++

## வெளியிணைப்புகள்
- -(Archive) (ஆங்கிலத்தில்)
# நீர் விளையாட்டு

நிலத்தில் விளையாடுவது போல் மக்கள் நீரிலும் விளையாடி மகிழ்ந்தனர். சங்ககாலத் தமிழர் கடல் நீரில் விளையாடிய பின் அவர்கள் ஆற்று நீரில் விளையாடி உடம்பிலுள்ள உப்புப் படிவைத் தூய்மை செய்துகொண்டனர்.  

அலவன் ஆட்டல், ஓரை, தைநீராடல், நீச்சல் நடனம், பண்ணை, புணை, புனலாடல், மூழ்கல், வண்டற்பாவை முதலான விளையாட்டுகள் சங்ககாலத் தமிழர் நீரிலும், ஆற்றங்கரையிலும், கடற்கரையிலும் விளையாடப்பட்ட விளையாட்டுகள்.  

பரிபாடல் நூலில் வையை பற்றிய பாடல்கள் அனைத்தும் புனலாடல் விளையாட்டைப் பற்றியவை. இவற்றில் கூறப்பட்டுள்ள நீர் விளையாட்டுப் பொருள்கள் பல.  

## அடிக்குறிப்பு
# த. ப. கைலாசம்



**தஞசாவூர் பரமசிவ கைலாசம்** (1884–1946), ஓர் கன்னட மொழி எழுத்தாளர். இவரின் சிறந்த படைப்புகளால் மக்கள் மனதில் நீங்கா இடம் பெற்றார். ”நகைச்சுவை நாடகங்களின் மன்னர்”, “கன்னடத்திற்கு ஒரே ஒர் கைலாசம் மட்டும்தான்” என்றெல்லாம் புகழ்ந்து அழைக்கப்படுகிறார்.  

## வாழ்க்கைக் குறிப்பு
கைலாசம், தென்கருநாடகத்தில் வாழும் தமிழ்க் குடும்பத்தில் பிறந்தார். இவரது தந்தை பரமசிவ ஐயர் மைசூர் மாகாணத்தின் முதன்மை நீதிபதியாகப் பணியாற்றியவர். மைசூர அரசரின் ஆலோசனையின்பேரில் புவியியல் கற்க இலண்டன் சென்றார். நேரம் இருக்கும்போது நாடகங்களைப் பார்வையிட்டார்.  

மைசூர் திரும்பி அரசுப் பணியில் சேர்ந்தார். பணியாற்ற ஆர்வமின்றி, நாடக எழுத்தாளர் ஆனார். இவரது எழுத்துநடை கன்னடர்களிடையே பெரும் வரவேற்பைப் பெற்றது. 1945 இல் சென்னையில் கூடிய கன்னட சாகித்ய சம்மேளனத்திற்குத் தலைமை தாங்கினார்.
# ஜாக்கின் அற்புதம்

**ஜாக்கின் அற்புதம்** (*Jockin Arputham*, 15 ஆகத்து 1947 – அக்டோபர் 13, 2018) மக்களின் வாழ்வை மேம்படுத்த குப்பத்துப் பகுதிகளில் கட்டடங்கள் கட்ட உதவிய சமூகநலச் செயற்பாட்டாளர் ஆவார்.. மும்பையின் தாராவி பகுதியில் வசித்த இவர், ரமன் மகசேசே விருதையும், இந்திய அரசின் உயரிய விருதான பத்மசிறீ விருதையும் பெற்றவர்.  

இவர் கர்நாடகத்தின் கோலார் மாவட்டத்தில் தமிழ்க் குடும்பத்தில் பிறந்தவர். கட்டுமானத் துறையில் பணிபுரிந்த இவர் மும்பைக்குக் குடிபெயர்ந்தார்.
# கல்யாணம்மா


**கல்யாணம்மா**, ஓர் கன்னட இலக்கிய எழுத்தாளர் ஆவார். இவர் எழுதிய ஷாஜகான், நிர்மலா, பிரியம்வதா, சுகலதா, பக்தமீரா, சினேகலதா ஆகிய புதினங்களும், பலிபீடம், பாரிஸ்டர் ராமச்சந்திரன் ஆகிய நாடகங்களும் புகழ்பெற்றவை. இவர் பங்களிப்புகளில் மகிழ்ந்த கிருஷ்ணராஜ உடையார் இலக்கியத்திற்கான தங்கப்பதக்கத்தை வழங்கிச் சிறப்பித்தார்.
# விக்கிப்பீடியா:உங்களுக்குத் தெரியுமா/டிசம்பர் 12, 2012


- **ஆல்பா ஔரிகா** (காபெல்லா) விண்மீன் (படம்) ஆறாவது மிகப் பிரகாசமான மஞ்சள் நிறங் கொண்ட தோற்ற ஒளிப்பொலிவெண் 0.09 உடைய இரட்டை விண்மீன்கள் ஆகும்.
- **நையாண்டி மேளம்** என்பது கரகாட்டம், காவடியாட்டம், பொய்க்கால் குதிரை ஆட்டம் முதலிய நாட்டுப்புற ஆட்டங்களுக்குப் பின்னணியாய் அமையும் இசையாகும்.
- **சாரியட் நடவடிக்கை** (Operation Chariot) என்பது இரண்டாம் உலகப் போரின் மேற்குப் போர்முனையான நாசி ஜெர்மனியின் ஆக்கிரமிப்பிலிருந்த பிரான்சு நாட்டுத் துறைமுகம் சென் நசேர் மீது நேச நாட்டுப் படைகள் மேற்கொண்ட தாக்குதல் ஆகும்.
- புனித **மரிய கொரற்றி** கத்தோலிக்க திருச்சபையில் அதிகார்ப்பூர்வமாய் புனிதர் பட்டம் பெற்றவர்களுள் மிக இளையவர் ஆவார்.
- **நேரி** என்னும் சங்ககால ஊரே இக்காலத்தில் சபரி என மருவியுள்ளது.
# தைநீராடல்


**தைநீராடல்** சங்ககால நீர் விளையாட்டுகளில் ஒன்று. தை மாதம் தமிழ்நாட்டுப் பருவகாலத்தில் முன்பனிக்காலம். இக்காலத்தில் விடியற்காலத்தில் ஆற்றுநீரும், குளத்து நீரும் வெதுவெதுப்பாக இருக்கும். மாலையில் குளுமையாக இருக்கும். சங்ககால மகளிர் இந்த வெதுவெதுப்பில் நீராடி மகிழ்ந்தனர். இதனை இலக்கியங்கள் தைநீராடல் எனக் குறிப்பிடுகின்றன.  

## சங்க இலக்கியங்களில் தைந்நீராடல்
தை நீர் தண்மை உடையது எனப் பாடல்கள் குறிப்பிடுகின்றன. இந்தத் ‘தண்மை’ பனி போன்ற குளுமையை உணர்த்தாது. தழுவும் தலைவனுக்குத் தலைவியின் உடல் குதுகுதுப்பாய் இருப்பது போன்ற ‘தண்மை’  

பாரியின் பறம்பு மலையில் இருந்த சுனைநீரின் பனிக்கால இன்பம் பெரிதும் போற்றப்பட்டது.  
- மகளிர் தன் விளையாட்டுத் தோழிமாருடன் தை மாதத்தில் குளத்துக்குச் சென்று நீராடுவர்.
- ஐந்து வகையான பூ மணங்களை ஒவ்வொன்றாக அடுத்தடுத்துக் கூந்தலில் பூசிக்கொண்டு நீராடுவர்.
- தவக்கோலம் பூண்டு நீராடுதல் உண்டு.
- பொய்தல் விளையாடும் தோழியரை வீடுவீடாகச் சென்று பாட்டுப்பாடி அழைத்துக்கொண்டு சென்று நீராடுவர். நீராடிப் பெற்ற பயனைப் பலர்க்கும் பகிர்ந்தளிப்பர்.
- சிறுமுத்தன் வழிபாடு நிகழும்.

## மார்கழி நீராடல்
கி.பி. எட்டாம் நூற்றாண்டில் வாழ்ந்த ஆண்டாள் இயற்றிய திருப்பாவை என்னும் வைணவ நூலும், மாணிக்க வாசகர் இயற்றிய திருவெம்பாவை என்னும் சைவ நூலும் மார்கழி நீராடல் பற்றிக் குறிப்பிடுகிறார்.  
- திருப்பாவையில் கோவிந்தன் பறை தரவேண்டும் என வேண்டி மகளிர் நீராடி வழிபடுகின்றனர். சங்ககாலத்துத் தைந்நீராடல் சிறுமுத்தனைப் பேணி நடைபெறுகிறது. முத்தாலம்மன் தெய்வ வழிபாடு இக்காலத்தில் உண்டு. முத்தாலம்மன் பெண்தெய்வம். சிறுமுத்தன் ஆண்தெய்வம்.
- வீடு வாடாகச் சென்று தோழிமாரை அழைத்துக்கொண்டு செல்லுதல் தைந்நீராடல், மார்கழி நீராடல் ஆகிய இருவகை விளையாட்டுகளிலும் காணப்படுகின்றன. *தைந்நீராடலில் காணப்படும் பொய்தல் விளையாட்டு மார்கழி நீராடலில் காணப்படவில்லை.
- தைந்நீராடலில் சிறுசோறு ஆக்கி விளையாடுகின்றனர். சிறுசோறு என்பது விளையாட்டுச் சோறு. சிறு என்னும் சொல் விளையாட்டை உணர்த்தும். மார்கழிநீர் ஆடும் மகளிர் நெய்ப்பொங்கல் சமைத்து உண்டு மகிழ்கின்றனர்.

## அடிக்குறிப்பு
# மீனாம்பாள் சிவராஜ்



**மீனாம்பாள் சிவராஜ்** (26 டிசம்பர், 1904 **—** 30 நவம்பர், 1992) பெண் விடுதலைக்காகவும், பட்டியலின மக்கள் விடுதலைக்காகவும் போராடுவததைத் தனது வாழ்நாள் இலட்சியமாகக்கொண்டு போராடியவர். தமிழ், தெலுங்கு, இந்தி, ஆங்கிலம் போன்ற மொழிகளை அறிந்தவர். மெட்ராஸ் மாநகராட்சியின் உறுப்பினராக முதல் ஆதிதிராவிடப் பெண். 1942ஆம் ஆண்டில் பட்டியலினததவர் கூட்டமைப்பை (Schedule Castes Federation) உருவாக்கியவர்களுள் ஒருவர்  

## குடும்பம்

மீனாம்பாள், மெட்ராஸ் மாநகராட்சி உறுப்பினராகவும் மெட்ராஸ் மாகாண சட்டமன்றத்தில் 1923ஆம் ஆண்டு முதல் 1926ஆம் ஆண்டு வரை உறுப்பினராகவும் இருந்த கோ. வாசுதேவப்பிள்ளக்கும் மீனாட்சி அம்மையாருக்கும் மகள். கோடீஸ்வரப்பிள்ளை என்று அழைக்கப்பட்ட கப்பல் வணிகர் பெ. ம. மதுரைப்பிள்ளைக்கு மகள்வழிப் பேத்தி. இவர் தந்தைக்குச் சொந்த ஊர் வேலூர். பர்மாவில் உள்ள இரங்கூனில் வணிகம் செய்தவர். அங்குதான் மீனாம்பாள் பிறந்தவர். தன் தந்தை ரங்கூனில் உருவாக்கிய மதுரை பிள்ளை உயர்நிலைப்பள்ளியில் மெட்ரிக்குலேசன் பயின்று தேறினார். பின்னர் இரங்கூன் கல்லூரியில் எஃப்.ஏ (Fellow or Arts) வகுப்பை 1917ஆம் ஆண்டில் நிறைவுசெய்தார். இவரகளுக்கு 2 ஆண் மக்களும் 2 பெண் மக்களும் பிறந்தனர்.  

## பொறுப்புகளும் பணிகளும்

- மெட்ராஸ் மாநகராட்சி உறுப்பினர் (6 ஆண்டுகள்)
- மெட்ராஸ் மாநகராட்சி துணைமேயர்
- மாகாண கௌரவ மாஜிஸ்ட்ரேட் (1937 முதல் 16 ஆண்டுகள்)
- மெட்ராஸ் மாகாண ஆலோசனைக்குழு உறுப்பினர் (9 ஆண்டுகள்)
- திரைப்படத் தணிக்கைக்குழு உறுப்பினர் (6 ஆண்டுகள்)
- தொழிலாளர் ட்ரிப்யூனல் உறுப்பினர்
- மெட்ராஸ் நகர ரேஷன் ஆலோசனைக்குழு உறுப்பினர்
- மெட்ராஸ் பல்கலைக்கழக செனட் உறுப்பினர் - மெட்ராஸ் மாநகராட்சி அவையிலிருந்து தேர்ந்தெடுக்கப்பட்டார்.
- 1944 செப்டம்பர் 23ஆம் நாள் மெட்ராஸில் பட்டியலினத்தவர் கூட்டமைப்பின் சார்பில் பெண்கள் மாநாட்டைக் கூட்டினார். அதில் அம்பேத்கர் கலந்துகொண்டு உரையாற்றினார்.
- 1945 மே 6ஆம் நாம் பம்பாயில் கூட்டப்பட்ட அனைத்திந்திய பட்டியலினத்தவர் கூட்டமைப்பின் பெண்கள் மாநாட்டிற்குத் தலைமை வகித்தார்.

## தேர்தல்

- 1952ஆம் ஆண்டில் நடைபெற்ற பொதுத்தேர்தலில் மெட்ராஸ் மாகாண சட்டமன்றத்திற்கு மதுராந்தகம் இரட்டை உறுப்பினர் தொகுதியில் பட்டியலினத்தவர் கூட்டமைப்பின் சார்பில் போட்டியிட்டுத் தோல்வியடைந்தார்.
- மெட்ராஸ் மாகாண சட்டமேலவைக்கு 1952ஆம் ஆண்டில் பட்டியலினத்தவர் கூட்டமைப்பின் சார்பில் போட்டியிட்டுத் தோல்வியடைந்தார்.
- 1967ஆம் ஆண்டில் இந்திய தேசிய காங்கிரசின் சார்பில் மெட்ராஸ் ஆயிரம் விளக்கு சட்டமன்றத் தொகுதியில் -பொதுத்தொகுதி- போட்டியிட்டுத் தோல்வியடைந்தார்.

## மறைவு

மீனாம்பாள் முதுமையில் இந்தியக் காவல் பணியில் பணியாற்றி ஓய்வுபெற்ற தன் மகன் தயாசங்கர் பேணுகையில் வாழ்ந்து 1992 நவம்பர் 30ஆம் நாள் தனது 87ஆம் வயதில் மரணமடைந்தார்.
# பொய்தல் விளையாட்டு

**பொய்தல் விளையாட்டு** சங்ககாலத்தில் மகளிர் விளையாடிய விளையாட்டுகளில் ஒன்று. பெண்பால் பிள்ளைத்தமிழ் நூல்களில் இது சிற்றில் பருவத்து விளையாட்டாகக் காட்டப்பட்டுள்ளது. அண்மைய காலத்தில் இது ஆண் பெண் சிறுவர் சிறுமியர் விளையாட்டாக இருந்துவந்தது.  

இது ஒரு பாவனை விளையாட்டு. சிறுமியர் மணல்வீடு கட்டிக்கொண்டு அதில் அவரவர் தாயைப் போலப் பழகி விளையாடுவர். சோறு சமைப்பது போலவும், பிறருக்குச் சோறு படைத்து ஊட்டுவது போலவும் விளையாடுவர்.  
- பொய்யாக நடித்தலைப் பொய்தல் என்பர்.
- குறும்பு செய்யும் சிறுவர்கள் மணல் வீட்டை அழிப்பர்.
- கொண்டி மகளிர் மணம் கமழும் வீடுகளில் பொய்தல் ஆடித் திளைத்தனர்.
- இந்த விளையாட்டு நிலா வெளிச்சத்தில் விளையாடப்படும்.
- பொய்தல் விளையாடிய பின்னர் குரவை ஆடுதல் உண்டு.
- பொய்தல் விளையாட்டு ஒரு விழா போலவே நடைபெறும். அப்போது முள்ளி மலர்களைக் குவித்தும் விளையாடுவர்.
- வெயில் காயாத நேரத்தில் விளையாடுவர்.
- ஆற்றுமணலில் விளையாடுவர்.
- இன்பத்துறைப் பொதுவி எனப்படும் பொதுமகளிர் சிறுமியரோடு சேர்ந்து விளையாடுவர்.

## அடிக்குறிப்பு
# அகம் (இசைக்குழு)


**அகம்** என்பது பெங்களூரைச் சார்ந்த ஒரு கர்நாடக புரோகிரசிவ் (progressive) ராக் இசைக்குழு ஆகும். இக் குழு 2003 இல் தொடங்கப்பட்டது. இவர்கள் *த இன்னர் செல்ப் எவேக்கின்சு* (The Inner Self awakens - உள் விழித்தெழுகிறது) என்ற தமது முதல் இசைத்தட்டை 2012 இல் வெளியிட்டுள்ளார்கள்.
# லிஸ்ப்



**லிஸ்ப்**, ஓர் நிரலாக்க மொழி ஆகும். போர்ட்ரானுக்கு அடுத்த பழ நிரல் மொழி இதுவே. இம்மொழியை ஜான் மெக்காத்தி உருவாக்கினார். இம்மொழியின் ஐம்பது ஆண்டு நிறைவு கொண்டாடப்பட்டது.  

## எடுத்துக்காட்டு நிரல்
### அகிலத்துக்கு வணக்கம்
(print "Hello world")  

### எண்களின் பெருக்கல்
(defun factorial (n)  
(if (<= n 1)  
1  
(* n (factorial (- n 1)))))
# லோகோ



**லோகோ**, கல்விப் பயன்பாட்டிற்காக உருவாக்கப்பட்ட நிரலாக்க மொழி. இது லிஸ்ப் நிரல் மொழியைப் போன்றது. கோப்புகள், உள்ளீடு, வெளியீடு ஆகியவற்றைப் பயன்படுத்தி நிரல் எழுதும் வசதி கொண்டது. இதை 1967 ஆம் ஆண்டு, டேனியல் பொப்ரோ, வாலி பியூர்ழிக், சிந்தியா சாலமன் ஆகியோர் உருவாக்கினர். இது பல பதிப்புகளாக வெளிவந்துள்ளது.  

## எடுத்துக்காட்டு நிரல்
அகிலத்துக்கு வணக்கம்  

print [Hello World]  

## வெளியிணைப்புகள்

- Logo Interpreter (ஆங்கிலத்தில்)
- Learn Logo for free (ஆங்கிலத்தில்)
# அருந்ததி சுப்பிரமணியம்

**அருந்ததி சுப்பிரமணியம்**, ஓர் கவிஞரும் எழுத்தாளரும் ஆவார். இலக்கியம், இதழியல் துறைகளில் பல்லாண்டுகள் பணியாற்றியவர். கவிஞர் என்னும் முறையில் இவர் பன்னாட்டுக் கருத்தரங்குகளில் பங்கேற்றுள்ளார். இவரது ஆக்கங்கள் இந்தி, தமிழ், இத்தாலியம், எசுப்பானியம் ஆகிய மொழிகளில் மொழிபெயர்க்கப்பட்டுள்ளன. இவர் மும்பையில் தேசிய மைய கலை நிறுவனம் என்னும் நிறுவனத்தில் பணியாற்றியவர்.  

இவரது குறிப்பிடத்தக்க ஆக்கங்கள்:  
- வேர் ஐ லிவ்
- சத்குரு:மோர் தன் எ லைஃப்
- புக் ஆஃப் புத்தா
# அர்ச்சனா ஜோஸ் கவி



**அர்ச்சனா ஜோஸ் கவி**, ஓர் இந்தியத் திரைப்பட நடிகை. இவர் லால் ஜோஸ் இயக்கிய *நீலத்தாமரா* என்னும் மலையாளத் திரைப்படத்தில் அறிமுகமானார். இவர் மலையாளம், தமிழ், தெலுங்கு மொழித் திரைப்படங்களில் நடித்துள்ளார்.  

## திரைப்படங்கள்
| 2009 | *நீலத்தாமரா* | குஞ்சிமாலு | மலையாளம் | ஏசியாநெட் புதுமுக நடிகைக்கான விருது |
| --- | --- | --- | --- | --- |
| 2010 | *மம்மி & மி* | ஜெவெல் | மலையாளம் | சிறந்த இணையருக்கான ஏசியாநெட் விருது <small>(குஞ்சக்கோ போபன் உடன்)</small>
சிறந்த மலையாள நடிகைக்கான பிலிம்பேர் விருதுக்கு முன்மொழியப்பட்டார் |
| *பெஸ்ட் ஆஃப் லக்* | நீத்து | மலையாளம் |  |  |
| 2011 | *சால்ட் என் பெப்பெர்* | பூஜா நாயர் | மலையாளம் | சிறப்புத் தோற்றம் |
| 2012 | *அரவான்* | சிமிட்டி | தமிழ் |  |
| *ஸ்பானிஷ் மசாலா* | லில்லிகுட்டி | மலையாளம் | சிறப்புத் தோற்றம் |  |
| *நாடோடி மன்னன்* | ஆதிரா | மலையாளம் | படப்பிடிப்பில் |  |
| *பேங்கிள்ஸ்* | மலையாளம் | படப்பிடிப்பில் |  |  |
| *மழவில்லிநத்தம் வரே* | ரபியா | மலையாளம் | படப்பிடிப்பில் |  |
| *ஞானக் கிறுக்கன்* | தமிழ் | படப்பிடிப்பில் |  |  |
| *குக்கிலியர்* | மலையாளம் | படப்பிடிப்பில் |  |  |
| *அபியும் ஞானும்* | அபிராமி | மலையாளம் | படப்பிடிப்பில் |  |
| *பேக்பெஞ்ச் ஸ்டூடண்ட்* | பிரியங்கா | தெலுங்கு | படப்பிடிப்பில் |  |
| *ஹனிபீ* | மலையாளம் | படப்பிடிப்பில் |  |  |
| *ஒன்ஸ் அப்பான் எ டைம்* | மலையாளம் | படப்பிடிப்பில் | } |  |
# நீச்சல் நடனம்



**நீச்சல் நடனம்** சங்ககால விளையாட்டுகளில் ஒன்று. கழார் என்னும் ஊரிலுள்ள காவிரியாற்றுத் நீர்த்துறையில், அரசன் கரிகாலன், அவன் மகள் ஆதிமந்தி முன்னிலையில், ஆட்டனத்தி, காவிரி என்னும் நீச்சல்மகள் இருவரும் சேர்ந்து நீச்சல் நடனம் ஆடிக் காட்டினர்.  
;மத்தி  
:மத்தி என்பவன் கழார் நகரத்தை ஆண்டுவந்தான்.  
;கூந்தல் அழகி காவிரி  
:ஆட்டன் அத்தி கட்டான உடலை உடையவன். அவனோடு சேர்ந்து இணைந்து நீச்சல் நடனம் ஆடியவன் காவிரி. காவிரி நீண்ட கூந்தலை உடையவள். நீச்சல் நடனத்தின்போது காவிரி ஆட்டனத்தியைக் கடத்திச் சென்றுவிட்டாள்.  
## நீச்சல் நடனம்
- கழார்த் துறையில் நடைபெற்ற இந்த நீச்சல் நடனம் அரசன் கரிகாலன் முன்னிலையில் நடைபெற்றது.
- நீச்சல் தெரியாத யானை ஓடும் வெள்ளத்தில் புரள்வது போலப் புரண்டான்.
- இசை முழக்கத்துடன் இது நடைபெற்றது. அது இன்னிசையாக இல்லை. நடனத்தின் தண்பதத்தைக் காட்டும் தாள இசையாக இருந்தது.
- அவன் காலில் புனைந்திருந்த கழல் அணியைப் புரட்டிக் காட்டினான். (நீரில் மூழ்கிக்கொண்டு காலை நீருக்குமேல் தூக்கி ஆட்டிப் புரட்டிக் காட்டினான்). (Upside down feet dance)
- வயிற்றில் கட்டிய ஆடை நழுவாமல் இருக்கக் கச்சம் கட்டியிருந்தான். அத்துடன் பாண்டில் என்னும் அணிகலனும் அணிந்திருந்தான். அந்தப் பாண்டில் அணியில் மணிகள் கோக்கப்பட்டிருந்தன. அந்த மணிகள் ஒலிக்கும்படி வயிறு மட்டும் மேலே தெரியும்படி உருண்டு ஆட்டிக் காட்டினான். (Dolphin role)
- இப்படி ஆடிய அத்தியின் அணியில் இருந்தவள் காவிரி. அவள் அவனை விரும்பி நீரோட்டத்துடன் ஒளித்துக் கொண்டு சென்றாள்.
- (மேலும் நிகழ்ந்த்தை ஆதிமந்தி, மருதி, காவிரியாகிய நீச்சல்மகள் ஆகியோர் செய்தி பற்றிய கட்டுரையில் காணலாம்.)

## அடிக்குறிப்பு

## காண்க
ஒருங்கிசைந்த நீச்சல்
# ஃபரடே கூண்டு



முழுமையாக கடத்தியொன்றால் மூடப்பட்ட கூடு போன்ற மூடுதலே **ஃபரடே கூண்டு** எனப்படும். இது அதனுள்ளே இருக்கும் பொருட்களை வெளியிலிருந்து வரும் நிலைமின்னேற்றத்திலிருந்தும் ஏனைய மின்தாக்கங்களிலிருந்தும் பாதுகாக்கும். ஃபரடே கூண்டுகளானது அவற்றை 1836இல் கண்டுபிடித்த மைக்கல் ஃபரடேயின் பேரில் பெயரிடப்பட்டுள்ளன. வெளியிலிருந்து வரும் மின்னேற்றத்தை ஃபரடே கூண்டின் கடத்தும் பொருள் விநியோகிப்பதால் கூண்டின் உட்பகுதி மின்தாக்கத்திலிருந்து பாதுகாக்கப்படுகின்றது. இது பொதுவாக மின்சாதனங்களை மின்னலிலிருந்து பாதுகாக்கப் பயன்படுகின்றது. இது அதிக அலை நீளத்தைக் கொண்டுள்ள மின்காந்த அலைகளான ரேடியோ அலைகள் ஊடுருவுவதைத் தடுக்கக் கூடியது.  

## உதாரணங்கள்

- மைக்ரோ வேவ் அவன்
- உயர்த்திகள்
- அலுமினியப் பைகள்
- காந்த அதிர்வு அலை வரைவு அறைகள். இதில் ஏனைய ரேடியோ அலைகளின் தகவல்கள் பெறுபேற்றில் சேராமல் தடுப்பதற்காக.
# ராமச்சந்திர பாபு



**ராமச்சந்திர பாபு**, கேரள மாநில விருதுபெற்ற திரைப்பட ஒளிப்பதிவாளர். இவர் அதிகமாக மலையாளத் திரைப்படங்களுக்கு ஒளிப்பதிவு செய்திருந்தாலும் தமிழ், இந்தி, அரபி, ஆங்கில மொழித் திரைப்படங்களிலும் பங்காற்றியுள்ளார்.  

## இளம்பருவம்
ராமச்சந்திர பாபு தமிழ்நாட்டின் செங்கற்பட்டு மாவட்டத்தில் உள்ள மதுராந்தகத்தில் பிறந்தவர். சென்னையின் லயோலா கல்லூரியில் வேதியியல் படித்து இளநிலை பட்டம் பெற்றார். பின்னர் புனேயில் உள்ள இந்தியத் திரைத்துறை நிறுவனத்தில் சேர்ந்து திரைத்துறையில் இளநிலை பட்டம் பெற்றார்.  

## திரைத்துறை
**வித்யார்த்திகளிலே இதே இதே** என்னும் திரைப்படத்தின் மூலம் ஒளிப்பதிவாளராகத் திரைத்துறைக்கு அறிமுகமானார். இவரது முதல் வண்ணப்படமான *த்வீப்* இவருக்கு கேரள மாநில விருதைப் பெற்றுத் தந்தது. *ரதிநிர்வேதம்*, *சாமரம்*, *ஒரு வடக்கன் வீரகதா* ஆகிய திரைப்படங்களுக்கும் மாநில விருது பெற்றார். பகல் நிலவு உட்பட சில தமிழ்த் திரைப்படங்களுக்கும் ஒளிப்பதிவு செய்துள்ளார்.  

இவர் ஒளிப்பதிவாளராகப் பணியாற்றிய திரைப்படங்களில் சில:  
1. வித்யார்த்திகளிலே இதே இதே -மலையாளம்
1. ரேகிங் -மலையாளம்
1. மனசு -மலையாளம்
1. நிர்மால்யம் -மலையாளம்
1. அக்னிபுஷ்பம் -மலையாளம்
1. சிரிஷ்டி -மலையாளம்
1. ஸ்வப்னதனம் -மலையாளம்
1. அம்மே அனுபமே -மலையாளம்
1. வீடு ஒரு சொர்க்கம் -மலையாளம்
1. சினேகா யமுனா -மலையாளம்
1. அக்ரகாரத்தில் கழுதை -தமிழ்
1. ஓணப்புடவா -மலையாளம்
1. உதயம் கிழக்குதானே -மலையாளம்
1. அலாவுதீனும் அற்புதவிளக்கும் -தமிழ்
1. ஒரே வானம் ஒரே பூமி -தமிழ்

## படத்தொகுப்பு
# சிவசுப்பிரமணியர் கோயில், பிஜி



**சிறீ சிவ சுப்பிரமணியர் கோவில்** (*Sri Siva Subramaniya temple*) பிஜியில் நண்டி என்ற இடத்தில் உள்ள ஒரு இந்துக் கோவில் ஆகும். தெற்கு அரைக்கோளத்தில் மிகப்பெரும் இந்துக் கோவில் இதுவெனக் கூறப்படுகிறது.  

## வரலாற்றுப் பின்னணி
1926 ஆம் ஆண்டில் தென்னிந்திய சன்மார்க்க ஐக்கிய சங்கம் இக்கோவிலின் பழைய கட்டடத்தில் தொடங்கப்பட்டது. சன்மார்க்க சங்கத்தின் ஐம்பதாவது ஆண்டு நிறைவு 1976 ஆம் ஆண்டில் இங்கு கொண்டாடப்பட்டது. 1984 ஆம் ஆண்டில் தமிழ்நாடு அரசின் உதவியுடன் இக்கோவிலுக்கு நிரந்தரமான அர்ச்சகர் ஒருவர் தருவிக்கப்பட்டார். சிவாசாரியார் மகாலிங்கக் குருக்கள் கோவில் நிகழ்வுகளை முறைப்படி நடத்தியதை அடுத்து பெருமளவு பக்தர்கள் இங்கு வருகை தரத் தொடங்கினர்.  

ஐக்கிய சங்கத்தின் 1976 பொன்விழாக் கொண்டாட்டத்தின் போது புதிய கோயிலுக்கான அடிக்கல் பழைய கோயில் பகுதியிலேயே நாட்டப்பட்டது. இந்நிகழ்வில் பிஜிக்கான இந்தியத் தூதுவர் பங்கு பற்றினார். 1983 ஆம் ஆண்டில் புதிய காணி வாங்கப்பட்டு 1984 சனவரியில் பூமி பூசை நடத்தப்பட்டது. 1984 ஏப்ரல் மாதத்தில் துணைப் பிரதமரால் புதிய கட்டடத்துக்கான அங்குரார்ப்பண நிகழ்வு நடைபெற்றது. பண்டைய திராவிடக் கட்டிடக்கலை வடிவமைப்பில் புதிய கோவில் அமைக்கப்பட்டு 1994 சூலை 15 இல் குடமுழுக்கு வைபவம் இடம்பெற்றது.
# ஆப்கானித்தானில் இந்து மதம்



**ஆப்கானிஸ்தானில் இந்து மதம்** என்பது ஆப்கானிஸ்தானில் வாழும் ஒரு சிறு குழுவினரால் பின்பற்றப்படுகிறது. **ஆப்கானிய இந்துக்கள்** என அழைக்கப்படும் சிறுபான்மையினரான இவர்கள் காபூல் மற்றும் நாட்டின் பிற முக்கிய நகரங்களில் வாழ்கின்றனர். இக்குழுவினர் எண்ணிக்கை சுமார் 1,000 ஆகும். இஸ்லாமியர்களின் ஆக்கிரமிப்புக்கு முன்பு ஆப்கானிஸ்தானில் இந்து சமயம் உட்பட பல சமயங்கள் பின்பற்றப்பட்டது.
# மூழ்கல்


நீரில் மூழ்கி விளையாடும் **மூழ்கல்** விளையாட்டைச் சங்கப்பாடல் ஒன்று காட்டுகிறது.  

இது நீர் விளையாட்டுகளில் ஒன்று.  

இது ஆடவர் விளையாட்டு.  

இளமைக் காலத்தில் விளையாடப்படும்.  

அது நெறிமுறைகளைக் கல்லாத துடுக்குத்தனமான இளமை.  
;மகளிர்  
:மகளிர் மணலில் பாவை செய்து, பூ மாலை போட்டு, குளத்தில் இறக்கி, நீராடுவர்.  
;தழுவல்  
:இளைஞர் அவர்களுடன் கை கோத்துக்கொண்டு ஆடுவர். அவர்களிடம் ‘மறை’ என்று சொல்லப்படும் களவொழுக்கம் இல்லை.  
;நீரில் மூழ்கல்  
:இளைஞர் குளத்தில் நீராடும் மகளிரை அழைத்துக்கொண்டு ஆற்றில் நீராடச் செல்வர். ஆற்றுத்துறையில் அக்காலத்தில் மருத மரங்கள் மிகுதி. நீர்த்துறையின் பக்கம் சாய்ந்திருக்கும் அந்த மருதமரக் கிளை ஒன்றில் ஏறி, கரையிலுள்ளோர் மருளும்படி, நீரில் ‘துடும்’ எனப் பாய்ந்து, நீரின் ஆழம் வரையில் சென்று, அதன் அடிமண்ணைக் கையில் எடுத்துக்கொண்டு வந்து காட்டி மகிழ்வர். இது மூழ்கல் விளையாட்டு.  

இது மூச்சுக்குப் பயிற்சி தரும் விளையாட்டு.  

## அடிக்குறிப்பு